**ඉන්දියානු මහ කොමසාරිස් කාර්යාලය**

**කොළඹ**

**ඉන්දියා - ශ්‍රී ලංකා ඒකාබද්ධ ප්‍රකාශය: පොදු අනාගතයක් උදෙසා හවුල්කාරිත්වයන් ප්‍රවර්ධනය කරමින්**

ශ්‍රී ලංකා ජනාධිපති අතිගරු අනුර කුමාර දිසානායක මැතිතුමා විසින් ඉන්දීය ජනරජය වෙත සිදුකරනු ලබන ප්‍රථම නිල සංචාරය අතරතුර 2024 දෙසැම්බර් 16 වන දින නව දිල්ලියේදී එතුමා සහ ඉන්දීය අග්‍රාමාත්‍ය අතිගරු ශ්‍රී නරේන්ද්‍ර මෝදි මැතිතුමා අතර පුළුල් සහ ඵලදායි සාකච්ඡා පැවැත්විණ.

2. ඉන්දියා - ශ්‍රී ලංකා ද්විපාර්ශ්වික හවුල්කාරිත්වය ගැඹුරින් මුල් බැසගත් සංස්කෘතික සහ ශිෂ්ටාචාරමය සබඳතා, භූගෝලීය ආසන්නතාවය සහ ජනතාව අතර සබඳතා මඟින් තහවුරු වී ඇති බව නායකයන් දෙපළ අවධාරණය කළහ.

3. ජනාධිපති දිසානායක මහතා 2022 වසරේදී ශ්‍රී ලංකාව මුහුණ දුන් පෙර නොවූවිරූ ආර්ථික අර්බුදය අතරතුරදී සහ ඉන් අනතුරුව ඉන්දියාව විසින් ශ්‍රී ලංකාවේ ජනතාවට ලබා දුන් නොසැලෙන සහයෝගයට සිය හෘදයාංගම ප්‍රශංසාව පළ කළේය. සෞභාග්‍යමත් අනාගතයක්, වැඩි අවස්ථාවන් සහ තිරසාර ආර්ථික වර්ධනය සඳහා ශ්‍රී ලාංකේය ජනතාවගේ අභිලාෂයන් සපුරාලීම උදෙසා සිය දැඩි කැපවීම සිහිපත් කරමින් එතුමා මෙම අරමුණු ළඟා කරගැනීම උදෙසා ඉන්දියාවේ අඛණ්ඩ සහයෝගය අපේක්ෂා කළේය. අග්‍රාමාත්‍ය නරේන්ද්‍ර මෝදි මැතිතුමා ඉන්දියාවේ ‘අසල්වැසියා ප්‍රථමයෙන්’ යන ප්‍රතිපත්තිය සහ ‘SAGAR’ යන දැක්ම තුළ ශ්‍රී ලංකාවට හිමිවන විශේෂ ස්ථානයට අනුකූලව මේ සම්බන්ධයෙන් ඉන්දියාවේ සම්පූර්ණ කැපවීම සහතික කළේය.

4. ද්විපාර්ශ්වික සබඳතා කාලයත් සමඟ වඩා ගැඹුරු වී ඇති බව ද ඒවා ශ්‍රී ලංකාවේ සමාජ-ආර්ථික වර්ධනයට සැලකිය යුතු ලෙස දායක වී ඇති බව ද නායකයන් දෙපළ පිළිගත්හ. වැඩිදුර සහයෝගීතාවය සඳහා විභවතාවය අවධාරණය කරමින් නායකයන් දෙපළම ඉන්දියාව සහ ශ්‍රී ලංකාව අතර සම්බන්ධතාවය දෙරටෙහිම ජනතාවගේ සුබ සිද්ධිය උදෙසා අන්‍යෝන්‍ය වශයෙන් ප්‍රතිලාභදායි පුළුල් හවුල්කාරිත්වයක් දක්වා ප්‍රගමනය කිරීමට සිය කැපවීම අවධාරණය කළහ.

**දේශපාලන අන්තර්ක්‍රියා**

5. පසුගිය දශකය තුළ ඉහළ යන ලද දේශපාලන අන්තර්ක්‍රියා සහ ද්විපාර්ශ්වික සබඳතා ගැඹුරු කිරීමහිලා ඒවායේ දායකත්වය හඳුනාගනිමින් නායකයන් දෙපළම නායකත්ව සහ අමාත්‍ය මට්ටමේ දේශපාලන නියැළීම් තවදුරටත් ශක්තිමත් කිරීමට එකඟ වූහ.

6. නායකයන් දෙපළ ප්‍රජාතාන්ත්‍රීය වටිනාකම් ප්‍රවර්ධනය කිරීමට සහ ආයතනික මනා පිළිවෙත් සම්බන්ධයෙන් ප්‍රවීණත්වය බෙදාහදා ගැනීම උදෙසා පාර්ලිමේන්තු මට්ටමේ නිරන්තර නියැළීම්වල වැදගත්කම ද අවධාරණය කළහ.

**සංවර්ධන සහයෝගීතාවය**

7. නායකයන් දෙපළ ඉන්දියාව විසින් ශ්‍රී ලංකාවට ලබා දෙන සංවර්ධන සහයේ ධනාත්මක සහ සඵලදායි භූමිකාව පිළිගත්හ. එම සහය ශ්‍රී ලංකාවේ සමාජ ආර්ථික වර්ධනය සඳහා සැලකිය යුතු ලෙස දායක වී තිබේ. ජනාධිපති දිසානායක මැතිතුමා දැනට ක්‍රියාත්මක ණය ප්‍රතිව්‍යූහගතකරණය හමුවේ පවා ව්‍යාපෘතීන් ක්‍රියාත්මක කිරීම සඳහා ඉන්දියාව විසින් ලබා දෙන අඛණ්ඩ සහය අගය කළේය. ශ්‍රී ලංකාවේ ණය බර අඩු කිරීමට සහයෝගය ලබා දෙමින් මුලදී ණය පහසුකම් යටතේ ක්‍රියාත්මක කිරීමට සැලසුම් කළ ව්‍යාපෘතීන් සඳහා ප්‍රදාන සහය ලබා දීමට ඉන්දියාව ගත් තීරණය සම්බන්ධයෙන් එතුමා ප්‍රසාදය පළ කළේය.

8. ජනතාව මූලික කරගත් සංවර්ධන හවුල්කාරිත්වය වඩාත් ශක්තිමත් කිරීම සඳහා සමීපව කටයුතු කිරීමට සිය කැපවීම අවධාරණය කරමින් නායකයන් දෙපළම පහත කරුණු සම්බන්ධයෙන් එකඟත්වය පළ කළහ:

i. ඉන්දියානු නිවාස ව්‍යාපෘතියේ තෙවන සහ සිව්වන අදියර, දූපත් තුනක ක්‍රියාත්මක දෙමුහුන් පුනර්ජනනීය බලශක්ති ව්‍යාපෘතිය සහ ශ්‍රී ලංකාව පුරා ක්‍රියාත්මක ඉහළ බලපෑමක් සහිත ප්‍රජා සංවර්ධන ව්‍යාපෘතීන් වැනි දැනට ක්‍රියාත්මක ව්‍යාපෘතීන් නියමිත කාලයේදී සම්පූර්ණ කිරීම සඳහා එක්ව කටයුතු කිරීම

ii. ඉන්දීය සම්භවයක් සහිත දමිළ ප්‍රජාව, නැගෙනහිර පළාත සහ ශ්‍රී ලංකාවේ ආගමික ස්ථාන සඳහා සූර්ය විදුලිබලය ලබාදීම සම්බන්ධයෙන් වන ව්‍යාපෘතීන් නියමිත කාලයේදී ක්‍රියාත්මක කිරීම සඳහා පූර්ණ සහයෝගය ලබා දීම

iii. ශ්‍රී ලංකා රජයේ අවශ්‍යතාවයන් සහ ප්‍රමුඛතාවයන්ට අනුකූලව සංවර්ධන හවුල්කාරිත්වය සඳහා නව ව්‍යාපෘතීන් සහ සහයෝගිතා ක්ෂේත්‍ර හඳුනා ගැනීම

**පුහුණුවීම් සහ ධාරිතා ගොඩනැගීම**

9. ශ්‍රී ලංකාව සඳහා ධාරිතා ගොඩනැගීමේ සහය ලබාදීමෙහිලා ඉන්දියාවේ භූමිකාව අවධාරණය කරමින් සහ ශ්‍රී ලංකාවේ විවිධ ක්ෂේත්‍ර සඳහා විශේෂයෙන් සකස් කරන ලද පුහුණුවීම් සහ ධාරිතා සංවර්ධන වැඩසටහන් සඳහා අවශ්‍යතාවය සැලකිල්ලට ගනිමින් නායකයන් දෙපළ:

i. ඉන්දියාවේ යහපාලනය සඳහා ජාතික මධ්‍යස්ථානය හරහා ඉදිරි වසර පහක කාලය තුළ ශ්‍රී ලංකාවේ අමාත්‍යාංශ සහ දෙපාර්තමේන්තුවල රාජ්‍ය සේවකයන් 1500 දෙනෙකුට පුහුණු අවස්ථා සංවිධානය කිරීමට එකඟ වූහ.

ii. ශ්‍රී ලංකාවේ අවශ්‍යතාවයන්ට අනුකූලව සිවිල්, ආරක්ෂක සහ නීති ඇතුළු ක්ෂේත්‍රයන්හි ශ්‍රී ලාංකික නිලධාරීන් සඳහා වැඩිදුර පුහුණු වැඩසටහන් ලබාදීම සම්බන්ධයෙන් සොයා බැලීමට එකඟ වූහ.

**ණය ප්‍රතිව්‍යූහගතකරණය ‍**

10. ඇමරිකානු ඩොලර් බිලියන 4ක් වටිනා හදිසි මූල්‍ය සහ විනිමය සහයෝගයක් ඇතුළු අසමසම සහ බහුවිධ සහයෝගයක් හරහා ශ්‍රී ලංකා ආර්ථිකය ස්ථායි කිරීම සඳහා ඉන්දියාව ලබා දුන් සහය සම්බන්ධයෙන් ජනාධිපති දිසානායක මැතිතුමා අග්‍රාමාත්‍ය මෝදි මැතිතුමා හට සිය ස්තුතිය පළ කළේය. නිල ණයහිමියන්ගේ කමිටුවේ සම සභාපති වශයෙන් ඉටු කළ භූමිකාව ඇතුළුව ශ්‍රී ලංකාවේ ණය ප්‍රතිව්‍යූහගතකරණ ක්‍රියාවලිය තුළ ඉන්දියාව ලබා දුන් තීරණාත්මක සහය එතුමා අගය කළේය. ණය ප්‍රතිව්‍යූහගතකරණ සාකච්ඡා නිසි කලට අවසන් කිරීමට එය තීරණාත්මක විය. තීරණාත්මක අවස්ථාවක ණය බර සැලකිය යුතු ලෙස අඩු කරමින් දැනට ක්‍රියාත්මක ණය පහසුකම් යටතේ සම්පූර්ණ කරන ලද ව්‍යාපෘතීන් සඳහා ශ්‍රී ලංකාව ගෙවිය යුතු මුදල් පියවීම සඳහා ඇමරිකානු ඩොලර් මිලියන 20.66ක් ලබා දීම සම්බන්ධයෙන් ද එතුමා ඉන්දීය රජයට සිය ස්තුතිය පළ කළේය. ශ්‍රී ලංකාව සමඟ පවතින සමීප සහ විශේෂ සබඳතා අවධාරණය කරමින් අග්‍රාමාත්‍ය මෝදි මැතිතුමා ශ්‍රී ලංකාවට අවශ්‍ය මෙහොතේදී සහ ශ්‍රී ලංකාව ආර්ථික ප්‍රතිසාධනය සහ ස්ථාවරත්වය සහ ජනතාව උදෙසා සෞභාග්‍යය සඳහා දරන ප්‍රයත්නයේදී ඉන්දියාව අඛණ්ඩ සහය ලබා දෙන බව අවධාරණය කළේය. ණය ප්‍රතිව්‍යූහගතකරණය පිළිබඳ ද්විපාර්ශ්වික අවබෝධතා ගිවිසුම පිළිබඳ සාකච්ඡා අවසන් කරන ලෙස නායකයෝ නිලධාරීන්ට උපදෙස් දුන්හ.

11. විවිධ ක්ෂේත්‍රයන්හි ණය මූලික ආකෘතිවල සිට ආයෝජන මූලික හවුල්කාරිත්වයන් දක්වා ක්‍රමෝපායික වෙනසක් ශ්‍රී ලංකාවේ ආර්ථික ප්‍රතිසාධනය, සංවර්ධනය සහ සෞභාග්‍යය සඳහා වඩා තිරසාර මාවතක් සහතික කරනු ඇතැයි නායකයන් දෙපළ එකඟ වූහ.

**සම්බන්ධකතාවය ගොඩනැගීම‍**

12. නායකයෝ ඉහළ සම්බන්ධකතාවයක වැදගත්කම අවධාරණය කළ අතර දෙරටෙහිම ආර්ථික සංවර්ධනය සහ වර්ධනය සඳහා උපයෝගී කරගත හැකි අනුපූරකතා ආර්ථිකයන් ද්විත්වයෙහි පවතින බව හඳුනාගත්හ. මේ අනුව,

i. ඔවුහු නාගපට්ටිනම් සහ කන්කසන්තුරය අතර මගී ප්‍රවාහන බෝට්ටු සේවාව නැවත ඇරඹීම සම්බන්ධයෙන් ප්‍රසාදය පළකරමින් රාමේශ්වරම් සහ තලෙයි මන්නාරම අතර මගී ප්‍රවාහන බෝට්ටු සේවාව කඩිනමින් නැවත ඇරඹීම සඳහා නිලධාරීන් කටයුතු කළ යුතු බවට එක﻿ඟ වූහ.

ii. ඉන්දීය රජයේ ප්‍රදාන යටතේ ශ්‍රී ලංකාවේ කන්කසන්තුරය වරාය ප්‍රතිසංස්කරණය කිරීම සඳහා එක්ව කටයුතු කිරීමේ හැකියාව සොයා බැලීමට එකඟ වූහ.

**බලශක්ති සංවර්ධනය**

13. නායකයන් දෙපළ බලශක්ති සුරක්ෂිතතාවය සහතික කිරීම සහ ජනතාවගේ මූලික අවශ්‍යතා සපුරාලීම සඳහා විශ්වාසදායි, දැරිය හැකි සහ කාලීන බලශක්ති ප්‍රභවයන් සඳහා අවශ්‍යතාවය අවධාරණය කරමින් බලශක්ති ක්ෂේත්‍රය තුළ සහයෝගීතාවය ශක්තිමත් කිරීමේ වැදගත්කම සහ ඉන්දියාව සහ ශ්‍රී ලංකාව අතර දැනට ක්‍රියාත්මක බලශක්ති සහයෝගිතා ව්‍යාපෘතීන් නිසි කාලයට ක්‍රියාත්මක කිරීම සඳහා පහසුකම් සැපයීමේ වැදගත්කම අවධාරණය කළහ. මේ සම්බන්ධයෙන් නායකයන් දෙපළ පහත කරුණු සම්බන්ධයෙන් එකඟ වූහ:

i. සාම්පූර් සූර්ය විදුලිබල ව්‍යාපෘතිය ක්‍රියාත්මක කිරීම සහ ශ්‍රී ලංකාවේ අවශ්‍යතාවයන් අනුව එහි ධාරිතාවය තවදුරටත් ඉහළ නැංවීම සඳහා පියවර ගැනීම

ii. සාකච්ඡාවන්හි විවිධ අදියරයන්හි පවතින යෝජනා රැසක් තවදුරටත් සලකා බැලීම. ඒ අතරට පහත යෝජනා ද ඇතුළත් වේ:

(a) ඉන්දියාවේ සිට ශ්‍රී ලංකාවට ද්‍රවීකෘත ස්වභාවික වායු සැපයීම

(b) ඉන්දියාව සහ ශ්‍රී ලංකාව අතර ඉහළ ධාරිතා විදුලිබල ජාල අන්තර් සමබන්ධතාවයක් ස්ථාපිත කිරීම

(c) දැරිය හැකි සහ විශ්වාසදායි බලශක්ති සැපයුමක් සඳහා ඉන්දියාවේ සිට ශ්‍රී ලංකාව දක්වා බහු නිෂ්පාදන පෙට්‍රෝලියම් නළයක් ක්‍රියාත්මක කිරීම සඳහා ඉන්දියාව, ශ්‍රී ලංකාව සහ එක්සත් අරාබි එමීර් රාජ්‍යය අතර සහයෝගීතාවය

(d) සත්ත්ව සහ ශාක ගහනය ඇතුළු පරිසර ආරක්ෂාවට ප්‍රමුඛත්වය ලබා දෙමින් පෝක් සමුද්‍ර සන්ධියේ අක්වෙරළ සුළං බල විභවතාවය එක්ව සංවර්ධනය කිරීම

14. ත්‍රිකුණාමලය තෙල් ටැංකි සංකීර්ණය සංවර්ධනය කිරීම සම්බන්ධයෙන් දැනට ක්‍රියාත්මක සහයෝගීතාවය හඳුනාගනිමින් නායකයන් දෙපළම ත්‍රිකුණාමලය කලාපීය බලශක්ති සහ කාර්මික මධ්‍යස්ථානයක් ලෙස සංවර්ධනය කිරීම සඳහා සහය ලබාදීමට තීරණය කළහ.

**ජනතා කේන්ද්‍රීය ඩිජිටල්කරණය**

15. පාලනය වැඩිදියුණු කිරීම, සේවා සැපයීම පරිවර්තනයකට ලක් කිරීම, විනිවිදභාවය ස්ථාපිත කිරීම සහ සමාජ සුබසාධනයට දායකත්වය ලබා දීම යනාදියට ඉවහල් වන ලද ජනතා කේන්ද්‍රීය ඩිජිටල්කරණය සම්බන්ධයෙන් ඉන්දියාවේ සාර්ථක අත්දැකීම් හඳුනාගනිමින් දිසානායක ජනාධිපතිතුමා ඉන්දියාවේ සහය සමඟින් එවැනි පද්ධතීන් ශ්‍රී ලංකාවේ ස්ථාපිත කිරීම සොයා බැලීමට සිය රජයේ කැමැත්ත ප්‍රකාශ කළේය. මේ සම්බන්ධයෙන් ශ්‍රී ලංකාවේ ප්‍රයත්නයන්ට පූර්ණ සහයෝගය ලබාදීමට ඉන්දියාව සූදානම් බව අග්‍රාමාත්‍ය මෝදි මැතිතුමා ප්‍රකාශ කළේය. මෙම සන්දර්භය තුළ නායකයන් දෙපළ පහත කරුණු සම්බන්ධයෙන් එකඟ වූහ:

i. රාජ්‍ය සේවාවන් වඩා උසස් අයුරින් මහජනතාවට ලබාදීම සඳහා ශ්‍රී ලංකාව ගන්නා ප්‍රයත්නයට සහය වීම සඳහා ශ්‍රී ලංකා අනන්‍ය ඩිජිටල් හැඳුනුම්පත් ව්‍යාපෘතිය කඩිනමින් ක්‍රියාත්මක කිරීම

ii. ඉන්දියාවේ සහය ඇතිව ශ්‍රී ලංකාවේ ඩිජිටල් පොදු යටිතල පහසුකම් (DPI) සම්පූර්ණයෙන් ක්‍රියාත්මක කළ හැකි ආකාර සම්බන්ධයෙන් සහයෝගීව කටයුතු කිරීම

iii. ශ්‍රී ලංකාව තුළ DigiLocker ක්‍රියාත්මක කිරීම සම්බන්ධයෙන් දැනට සිදුවන තාක්ෂණික සාකච්ඡා ඉදිරියට ගෙනයාම ඇතුළු ඉන්දියාව තුළ දැනටමත් ස්ථාපිත අත්දැකීම් සහ පද්ධතීන් මත පදනම්ව DPI stack ශ්‍රී ලංකාවේ ක්‍රියාත්මක කිරීම සම්බන්ධයෙන් සොයා බැලීම සඳහා ඒකාබද්ධ ක්‍රියාකාරී කණ්ඩායමක් ස්ථාපනය කිරීම

iv. දෙරටෙහිම ප්‍රතිලාභය උදෙසා සහ දෙරටෙහිම ගෙවීම් පද්ධතීන් හා සම්බන්ධ නියාමන මාර්ගෝපදේශයන්ට අනුකූලව UPI ඩිජිටල් ගෙවීම් භාවිතය ව්‍යාප්ත කරමින් ඩිජිටල් මූල්‍ය ගනුදෙනු ප්‍රවර්ධනය කිරීම

v. ඉන්දියාවේ ආධාර් වේදිකාව, GeM පෝටලය, PM ගති ශක්ති ඩිජිටල් වේදිකාව, ඩිජිටල්කරණය කරන ලද රේගු සහ වෙනත් බදු ක්‍රියාවලීන් වැනි පද්ධතීන්ගෙන් ඉගෙන ගැනීම සඳහා ද්විපාර්ශ්වික හුවමාරු අඛණ්ඩව ඉදිරියට ගෙන යාම. එවැනි පද්ධතීන් ශ්‍රී ලංකාවේ ස්ථාපනය කිරීමෙන් ලබා ගත හැකි ප්‍රතිලාභ සොයා බැලීම මෙහි අරමුණයි.

**අධ්‍යාපනය සහ තාක්ෂණය**

16. මානව සම්පත් සංවර්ධනයට උපකාරී වීම සහ ශ්‍රී ලංකාවේ නව්‍යකරණය සහ තාක්ෂණය ප්‍රවර්ධනය කිරීමේ අරමුණින් නායකයන් දෙපළ පහත කරුණු සම්බන්ධයෙන් එකඟ වූහ:

i. කෘෂිකර්මාන්තය, ජලජ කර්මාන්තය, ඩිජිටල් ආර්ථිකය, සෞඛ්‍යය සහ අන්‍යෝන්‍ය වශයෙන් උනන්දුවක් දක්වන වෙනත් ක්ෂේත්‍ර තුළ පර්යේෂණ සහ සංවර්ධන සහයෝගීතාවය පුළුල් කිරීම

ii. දෙරටෙහි අධ්‍යාපන ආයතන අතර සහයෝගීතාවය සොයා බැලීම

iii. ශ්‍රී ලංකාව් ආරම්භක සමාගම් සඳහා උපදේශකත්වය ලබා දීම ඇතුළු Start-up India සහ ශ්‍රී ලංකාවේ තොරතුරු සන්නිවේදන තාක්ෂණ නියෝජිතායතනය (ICTA) අතර සහයෝගීතාවය ප්‍රවර්ධනය කිරීම

**වෙළඳ සහ ආයෝජන සහයෝගීතාවය**

17. වෙළඳ සබඳතා තවදුරටත් පුළුල් කිරීම සඳහා සුවිසල් විභවතාවයක් පවතින බව පිළිගනිමින් නායකයන් දෙපළ ඉන්දියා - ශ්‍රී ලංකා නිදහස් වෙළඳ ගිවිසුම දෙරට අතර වෙළඳ හවුල්කාරිත්වය ඉහළ නංවා තිබීම සම්බන්ධයෙන් ප්‍රසාදය පළ කළහ. ඉන්දියාවේ ආර්ථික වර්ධන වේගය සහ අවස්ථාවන් මෙන්ම එහි වර්ධනය වන වෙළඳපොළ සහ ශ්‍රී ලංකාව සඳහා වෙළඳාම සහ ආයෝජනය ඉහළ නැංවීම සඳහා පවතින විභවතාවය අවධාරණය කරමින් නායකයන් දෙපළ පහත කරුණු සම්බන්ධයෙන් කැපවෙමින් වෙළඳ හවුල්කාරිත්වය තවදුරටත් ඉහළ නංවා ගැනීම සුදුසු බවට එකඟ වූහ:

i. ආර්ථික සහ තාක්ෂණ සහයෝගීතා ගිවිසුම සම්බන්ධ සාකච්ඡා ඉදිරියට ගෙන යාම

ii. දෙරට අතර ඉන්දියානු රුපියල් සහ ශ්‍රී ලංකා රුපියල් ගෙවීම් පියවීම් ඉහළ නැංවීම

iii. ශ්‍රී ලංකාවේ අපනයන විභවතාවය ඉහළ නැංවීම සඳහා ශ්‍රී ලංකාවේ ප්‍රධාන ක්ෂේත්‍රයන්හි ආයෝජන දිරි ගැන්වීම

18. යෝජිත ද්විපාර්ශ්වික සමාජ ආරක්ෂණ ගිවිසුම සම්බන්ධයෙන් කඩිනමින් අවසන් එකඟතාවයකට පත්වීම සඳහා සාකච්ඡා ඉදිරියට ගෙනයාමේ අවශ්‍යතාවය සම්බන්ධයෙන් නායකයන් දෙපළ එකඟ වූහ.

**කෘෂිකර්මාන්තය සහ සත්ව පාලනය**

19. ස්වයං පෝෂිතතාවය සහ පෝෂණ සුරක්ෂිතතාවය ප්‍රවර්ධනය කිරීමේ අරමුණින් ශ්‍රී ලංකාවේ කිරි ආශ්‍රිත නිෂ්පාදන ක්ෂේත්‍රයේ වර්ධනය සඳහා දැනට ක්‍රියාත්මක සහයෝගීතාවය සම්බන්ධයෙන් නායකයන් දෙපළම ප්‍රසාදය පළ කළහ.

20. කෘෂිකර්මාන්තය නවීකරණය කිරීම සඳහා ජනාධිපති දිසානායක මැතිතුමා විසින් ලබා දෙන වැදගත්කම සැලකිල්ලට ගනිමින් ශ්‍රී ලංකාවේ කෘෂිකර්මාන්තයේ පුළුල් සංවර්ධනය උදෙසා අවස්ථාවන් සොයා බැලීම සඳහා ඒකාබද්ධ ක්‍රියාකාරී කණ්ඩායමක් පිහිටුවීමට නායකයන් දෙපළ එකඟ වූහ.

**උපායමාර්ගික සහ ආරක්ෂක සහයෝගීතාවය**

21. ඉන්දියාවේ සහ ශ්‍රී ලංකාවේ පොදු ආරක්‍ෂක අභිමතාර්ථයන් හඳුනා ගනිමින්, අන්‍යෝන්‍ය විශ්වාසය සහ පාරදෘශ්‍යභාවය මත පදනම් වූ නිරන්තර සංවාදයේ සහ එකිනෙකාගේ ආරක්‍ෂක අවශ්‍යතා සඳහා ප්‍රමුඛත්වය ලබා දීමේ වැදගත්කම නායකයින් දෙපළ පිළිගත්හ. ස්වභාවික හවුල්කරුවන් වශයෙන් නායකයින් දෙපළ ඉන්දියානු සාගර කලාපයේ දෙරට විසින් මුහුණ දෙන පොදු අභියෝග අවධාරණය කළ අතර ඔවුන්ගේ සාම්ප්‍රදායික හා සාම්ප්‍රදායික නොවන තර්ජනවලට එරෙහිව එක්ව ක්‍රියා කිරීමට මෙන්ම නිදහස්, විවෘත, ආරක්ෂිත සහ සුරක්ෂිත ඉන්දියානු සාගරයක් සහතික කිරීමට ඇති කැපවීම යළිත් තහවුරු කළහ. ඉන්දියාව ශ්‍රී ලංකාවේ සමීපතම සමුද්‍රීය අසල්වැසියා වන අතර ඉන්දියාවේ ආරක්ෂාවට මෙන්ම කලාපීය ස්ථාවරත්වයට ද අහිතකර ලෙස තම භූමිය භාවිත කිරීමට කිසිදු ආකාරයකින් ඉඩ නොදෙන බවට ශ්‍රී ලංකාවේ ප්‍රකාශිත ස්ථාවරය ජනාධිපති දිසානායක මැතිතුමා යළිත් අවධාරණය කළේය.

22. පුහුණුවීම්, හුවමාරු වැඩසටහන්, නෞකා චාරිකා, ද්වීපාර්ශ්වික අභ්‍යාස සහ ආරක්‍ෂක ධාරිතාවයන් වැඩි දියුණු කිරීම උදෙසා ලබා දෙන ආධාර සඳහා දැනට පවතින ආරක්ෂක සහයෝගීතාව පිළිබඳව තෘප්තිමත් වන බව ප්‍රකාශ කරමින් නායකයින් දෙපළ සමුද්‍රීය සහ ආරක්‍ෂක සහයෝගීතාව වර්ධනය කිරීමට එකඟ වූහ.

23. සමුද්‍ර නිරීක්ෂණ සඳහා ඩෝනියර් ගුවන් යානයක් ලබා දීම සහ සමුද්‍රීය ක්ෂේත්‍රයේ දැනුම්වත්භාවය ඉහළ නැංවීමට ශ්‍රී ලංකාවට අත්‍යවශ්‍ය අනෙකුත් සහය මධ්‍යයේ සමුද්‍රීය ගලවා ගැනීමේ සම්බන්ධීකරණ මධ්‍යස්ථානය පිහිටුවීම හරහා ඉන්දියාව ලබා දෙන සහයෝගයට ජනාධිපති දිසානායක මැතිතුමා ස්තුතිය පළ කළේය. මානුෂීය ආධාර සහ ආපදා සහන ක්ෂේත්‍රයේ ශ්‍රී ලංකාව වෙනුවෙන් ‘පළමු ප්‍රතිචාර දක්වන්නා’ ලෙස ඉන්දියාව දක්වන කාර්යභාරය එතුමා තවදුරටත් අගය කළේය. වඩාත් වැදගත් කාරණය වශයෙන්, සැකකරුවන් සමඟ මත්ද්‍රව්‍ය විශාල ප්‍රමාණයක් ප්‍රවාහනය කරන යාත්‍රා අත්අඩංගුවට ගැනීමේදී ඉන්දීය සහ ශ්‍රී ලංකා නාවික හමුදාවේ සහයෝගීතා ප්‍රයත්නයන්වල මෑතකාලීන සාර්ථකත්වය සඳහන් කළ අතර ජනාධිපති දිසානායක මැතිතුමා ඉන්දීය නාවික හමුදාවට සිය කෘතඥතාව පළ කළේය.

24. විශ්වාසනීය සහ රඳා පැවතිය හැකි හවුල්කරුවෙකු වශයෙන්, ඉන්දියාව ශ්‍රී ලංකාවේ ආරක්ෂක සහ සමුද්‍රීය ආරක්ෂක අවශ්‍යතා වැඩිදියුණු කරමින් ශ්‍රී ලංකාවේ සමුද්‍රීය අභියෝග ජයගැනීම සඳහා එහි ධාරිතාවයන් ඉහල නැංවීමට අවශ්‍ය සහය ලබාදෙමින් ශ්‍රී ලංකාව සමඟ සමීපව කටයුතු කිරීමට අඛණ්ඩව කැපවී සිටින බව ප්‍රකාශ කළේය.

25. ත්‍රස්තවාදය, මත්ද්‍රව්‍ය/විෂ මත්ද්‍රව්‍ය ජාවාරම්, මුදල් විශුද්ධිකරණය වැනි විවිධ ආරක්‍ෂක තර්ජන සැලකිල්ලට ගනිමින්, නායකයින් දෙපළ පුහුණුව, ධාරිතා ගොඩනැගීම, දැනුම සහ තොරතුරු හුවමාරු කිරීම සඳහා පවතින උත්සාහයන් තවත් ශක්තිමත් කිරීමට එකඟ වූහ. මෙම සන්දර්භය තුල ඔවුහු පහත කරුණු සම්බන්ධයෙන් එකඟ වූහ:

1. ආරක්ෂක සහයෝගීතාවය පිළිබඳ ගිවිසුම් රාමුවක් පිළියෙළ කිරීමේ හැකියාව ගවේෂණය කිරීම;
2. ජලශාස්ත්‍රීය විද්‍යාවෙහි සහයෝගිතාවය වර්ධනය කිරීම;
3. ශ්‍රී ලංකාවේ ආරක්ෂක ධාරිතාවයන් ඉහළ නැංවීම සඳහා ආරක්ෂක වේදිකා සහ වත්කම් සැපයීම;
4. ඒකාබද්ධ අභ්‍යාස, සමුද්‍රීය නිරීක්ෂණ සහ ආරක්ෂක සංවාද සහ හුවමාරු හරහා සහයෝගීතාව තීව්‍ර කිරීම;
5. පුහුණුව, ඒකාබද්ධ අභ්‍යාස සහ මනා පිළිවෙත් බෙදා ගැනීම ඇතුළුව ආපදා අවම කිරීම, සහන සහ පුනරුත්ථාපනය පිළිබඳ ශ්‍රී ලංකාවේ ධාරිතාවයන් ශක්තිමත් කිරීම සඳහා සහාය ලබා දීම; සහ
6. ශ්‍රී ලංකා ආරක්ෂක හමුදාවන්හි ධාරිතා ගොඩනැගීම, පුහුණුව වැඩිදියුණු කිරීම සහ අවශ්‍ය ඕනෑම මොහොතක අවශ්‍යතාවයට සරිලන සේ සකස් කල පුහුණු වැඩසටහන් පැවැත්වීම

**සංස්කෘතික සහ සංචාරක කර්මාන්තයේ සංවර්ධනය**

26. සංස්කෘතික සබැඳියාව, භූගෝලීය ආසන්නතාවය සහ ශිෂ්ටාචාරමය බැඳීම් අවධාරණය කරමින් දෙරට අතර සංස්කෘතික සහ සංචාරක සබඳතා තවදුරටත් ප්‍රවර්ධනය කිරීමේ අවශ්‍යතාවය නායකයන් දෙපළම පිළිගත්හ. ඉන්දියාව ශ්‍රී ලංකාවේ විශාලතම සංචාරක ප්‍රභවය වීමේ කාරණය සැලකිල්ලට ගනිමින් පහත කරුණු සම්බන්ධයෙන් කැපවීමෙන් කටයුතු කිරීමට නායකයන් දෙපළ එකඟ වූහ:

1. චෙන්නායි සහ යාපනය අතර ගුවන් ගමන් සාර්ථකව නැවත ආරම්භ කිරීම සිහිපත් කරමින් ඉන්දියාවේ සහ ශ්‍රී ලංකාවේ විවිධ ගමනාන්ත වෙත ගුවන් සම්බන්ධතා වැඩිදියුණු කිරීම
2. ශ්‍රී ලංකාවේ ගුවන් තොටුපළ සංවර්ධනය පිළිබඳ සාකච්ඡා අඛණ්ඩව පැවැත්වීම
3. ශ්‍රී ලංකාවේ සංචාරක කර්මාන්තය ආශ්‍රිත යටිතල පහසුකම් සංවර්ධනය සඳහා ඉන්දියානු ආයෝජන ප්‍රවර්ධනය කිරීම
4. ආගමික සහ සංස්කෘතික සංචාරක ව්‍යාපාරය සංවර්ධනය කිරීම සඳහා පහසුකම් සැපයිය හැකි රමුවක් ස්ථාපිත කිරීම
5. දෙරට අතර සංස්කෘතික හා භාෂාමය සබඳතා ප්‍රවර්ධනය සහ ඉදිරියට පවත්වාගෙන යාම සඳහා අධ්‍යාපන ආයතන අතර ශාස්ත්‍රීය සම්බන්ධතා ප්‍රවර්ධනය කිරීම

**ධීවර ගැටළු**

27. දෙපාර්ශවයේම ධීවරයින් මුහුණ දෙන ගැටලු සහ ජීවනෝපාය පිළිබඳ කරුණු සැලකිල්ලට ගනිමින්, මානුෂීය ආකාරයෙන් විසඳුම් සෙවීම තවදුරටත් පවත්වා ගෙනයාමේ අවශ්‍යතාව සම්බන්ධයෙන් නායකයෝ එකඟ වූහ. මේ සම්බන්ධයෙන්, කිසිදු ආක්‍රමණශීලී හැසිරීමක් හෝ ප්‍රචණ්ඩත්වයක් වළක්වා ගැනීමට පියවර ගැනීමේ අවශ්‍යතාවය ද ඔවුහු අවධාරණය කළහ. පසුගියදා කොළඹදී පැවති ධීවර කටයුතු පිළිබඳ 6 වැනි ඒකාබද්ධ ක්‍රියාකාරී කණ්ඩායම් රැස්වීම සාර්ථකව අවසන් වීම පිළිබඳව ඔවුහු ප්‍රසාදය පළ කළහ. සංවාදය සහ නිර්මාණාත්මක නියැළීම් තුළින් දිගුකාලීන සහ අන්‍යෝන්‍ය වශයෙන් පිළිගත හැකි විසඳුමක් ලබා ගත හැකි බවට නායකයෝ විශ්වාසය පළ කළහ. ඉන්දියාව සහ ශ්‍රී ලංකාව අතර පවතින විශේෂ සබඳතාව සැලකිල්ලට ගනිමින් මෙම ගැටලු විසඳීම සඳහා දැනට සිදුකරනු ලබන නියැළීම් අඛණ්ඩව පවත්වාගෙන යාම සඳහා ඔවුහු නිලධාරීන්ට උපදෙස් දුන්හ.

28. ඉන්දීය ආධාර තුළින් පේදුරු තුඩුව ධීවර වරාය සංවර්ධනය කිරීම, කරෙයිනගර් බෝට්ටු අංගනය ප්‍රතිසංස්කරණය කිරීම සහ ජලජ කෘෂි ක්ෂේත්‍රයේ සහයෝගිතාව ඇතුළු ශ්‍රී ලංකාවේ ධීවර කර්මාන්තයේ තිරසාර හා වාණිජ සංවර්ධනය සඳහා ඉන්දියාව ගෙන යන මුලපිරීම් පිළිබඳව ජනාධිපතිතුමා සිය ස්තුතිය පුද කළේය.

**කලාපීය සහ බහුපාර්ශ්වික සහයෝගිතාව**

29. ඉන්දියානු සාගර කලාපයේ පොදු සමුද්‍රීය ආරක්ෂක අභිලාෂයන් හඳුනා ගනිමින්, ද්විපාර්ශ්විකව සහ පවතින කලාපීය රාමු හරහා කලාපීය සමුද්‍රීය ආරක්ෂාව ඒකාබද්ධව ශක්තිමත් කිරීමට නායකයින් දෙපළ එකඟ වූහ. මේ සම්බන්ධයෙන්, මූලස්ථානය කොළඹ පිහිටි කොළඹ ආරක්ෂක පර්ෂදයෙහි ආරම්භක ලේඛනවලට පසුගියදා අත්සන් තැබීම නායකයින් විසින් පිළිගනු ලැබීය. පර්ෂදයෙහි අරමුණු ඉදිරියට පවත්වාගෙන යාම සඳහා ශ්‍රී ලංකාවට සහය දෙන බව ඉන්දියාව යළිත් අවධාරණය කළේය.

30. ඉන්දියානු සාගර වටද්දර සංගමයේ (IORA) ශ්‍රී ලංකාවේ සභාපතිත්වය සඳහා ඉන්දියාව සිය පූර්ණ සහයෝගය ප්‍රකාශ කළේය. කලාපයේ සියලු දෙනාගේ ආරක්ෂාව සහ සංවර්ධනය සඳහා ඉන්දියානු සාගර වටද්දර සංගමයේ සාමාජික රටවල් විසින් ඉදිරිපත් කරන සාර්ථක ක්‍රියාකාරී සැලැස්මක අවශ්‍යතාවය නායකයින් දෙපළම අවධාරණය කළහ.

31. නායකයින් දෙපළ බෙංගාල බොක්ක ආශ්‍රිත රටවල බහු ආංශික තාක්ෂණික ආර්ථික සහයෝගීතාව සඳහා වන එකමුතුව (BIMSTEC) යටතේ කලාපීය සහයෝගීතාව තවදුරටත් ශක්තිමත් කිරීමට සහ වැඩිදියුණු කිරීමට ඔවුන්ගේ කැපවීම අවධාරණය කළහ.

32. BRICS සංවිධානයෙහි සාමාජිකත්වය ලබා ගැනීම සඳහා ශ්‍රී ලංකාව ඉදිරිපත් කර ඇති අයදුම්පත්‍රය සම්බන්ධයෙන් ජනාධිපති දිසානායක මැතිතුමා අගමැති මෝදී මැතිතුමාගෙන් සහය ඉල්ලා සිටියේය.

33. 2028-2029 සඳහා එක්සත් ජාතීන්ගේ ආරක්ෂක මණ්ඩලයේ ස්ථීර නොවන ආසනයක් සඳහා ඉන්දියාවේ අපේක්ෂකත්වය වෙනුවෙන් ශ්‍රී ලංකාව දක්වන සහයෝගයට අගමැති මෝදි මැතිතුමා ප්‍රසාදය පල කළේය.

**සමාප්තිය**

34. ඉහතින් දක්වා ඇති පරිදි එකඟ වූ ක්‍රියාමාර්ග ඵලදායි ලෙස සහ කාලීනව ක්‍රියාත්මක කිරීම දෙරට අතර ද්විපාර්ශ්වික සබඳතා ගැඹුරු කරනු ඇති අතර සම්බන්ධතාවය මිත්‍රශීලී සහ අසල්වැසි සබඳතාවල නව ප්‍රමිතියක් දක්වා පරිවර්තනය කරනු ඇත. ඒ අනුව, අවබෝධතා ක්‍රියාවට නැංවීම සඳහා අවශ්‍ය ක්‍රියාමාර්ග ආරම්භ කරන ලෙස නායකයින් තම නිලධාරීන්ට උපදෙස් දුන් අතර අවශ්‍ය පරිදි ඒ සඳහා මග පෙන්වීම ලබාදීමට එකඟ වූහ. අන්‍යෝන්‍ය වශයෙන් වැදගත් වන, ශ්‍රී ලංකාවේ තිරසාර සංවර්ධන අවශ්‍යතා සපුරාලන සහ ඉන්දියානු සාගර කලාපයේ ස්ථාවරත්වයට දායක වන ද්විපාර්ශ්වික සබඳතා ගුණාත්මකව වැඩිදියුණු කිරීම සඳහා නායකත්ව මට්ටමින් අඛණ්ඩව කටයුතු කිරීමට ඔවුහු තවදුරටත් තීරණය කළහ. හැකි ඉක්මනින් පහසු දිනයකදී ශ්‍රී ලංකාවට පැමිණෙන ලෙස ජනාධිපති දිසානායක මැතිතුමා අගමැති මෝදි මැතිතුමාට ආරාධනා කළේය.

\*\*\*

***කොළඹ***

***2024 දෙසැම්බර් 16***

මූලාශ්‍රය: <https://www.mea.gov.in/press-releases.htm?dtl/38797/India__Sri_Lanka_Joint_Statement__Fostering_Partnerships_for_a_Shared_Future>